title: Deċiżjoni tal-Kunsill (UE) 2016/859 tal-4 ta' Marzu 2016 dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha,min-naħa l-waħda, u r-Repubblika tal-Libanu, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea

text:
               1.6.2016

               MT

               Il-Ġurnal Uffiċjali tal-Unjoni Ewropea

               L 144/1

         DEĊIŻJONI TAL-KUNSILL (UE) 2016/859
   tal-4 ta' Marzu 2016
   dwar l-iffirmar, f'isem l-Unjoni Ewropea u l-Istati Membri tagħha, u l-applikazzjoni proviżorja ta' Protokoll għall-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha,min-naħa l-waħda, u r-Repubblika tal-Libanu, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(5) tiegħu,
   Wara li kkunsidra l-Att ta' Adeżjoni tar-Repubblika tal-Kroazja, u b'mod partikolari l-Artikolu 6(2) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tal-Libanu, min-naħa l-oħra (1) (“il-Ftehim”) ġie ffirmat fil-Lussemburgu fis-17 ta' Ġunju 2002 u daħal fis-seħħ fl-1 ta' April 2006.

               (2)

               Ir-Repubblika tal-Kroazja saret Stat Membru tal-Unjoni Ewropea fl-1 ta' Lulju 2013.

               (3)

               Skont it-termini tal-Artikolu 6(2) tal-Att ta' Adeżjoni tar-Repubblika tal-Kroazja, l-adeżjoni tar-Repubblika tal-Kroazja għall-Ftehim għandha tiġi miftiehma permezz ta' Protokoll għall-Ftehim konkluż bejn il-Kunsill, li jaġixxi f'isem l-Unjoni u unanimament f'isem l-Istati Membri, u r-Repubblika Libaniża.

               (4)

               Fl-14 ta' Settembru 2012, il-Kunsill awtorizza lill-Kummissjoni biex tiftaħ in-negozjati mar-Repubblika Libaniża. In-negozjati ġew konklużi b'suċċess meta ġie inizjalat Protokoll mehmuż ma' din id-Deċiżjoni.

               (5)

               L-Artikolu 7 tal-Protokoll jipprevedi l-applikazzjoni proviżorja tiegħu qabel ma jidħol fis-seħħ.

               (6)

               Il-Protokoll għandu jiġi ffirmat, soġġett għall-konkluzjoni tiegħu f'data aktar 'il quddiem, u għandu jiġi applikat fuq bażi proviżorja,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni u l-Istati Membri tagħha tal-Protokoll għal-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa l-waħda, u r-Repubblika tal-Libanu, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea huwa b'dan awtorizzat, soġġett għall-konklużjoni tal-Protokoll.
   It-test tal-Protokoll huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jinnomina l-persuna jew persuni bis-setgħa li jiffirmaw il-Protokoll f'isem l-Unjoni.
   Artikolu 3
   Il-Protokoll għandu jiġi applikat fuq bażi proviżorja, skont l-Artikolu 7 tiegħu, sakemm jitlestew il-proċeduri għall-konklużjoni tiegħu.
   Artikolu 4
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, l-4 ta' Marzu 2016.

            Għall-Kunsill

            Il-President

         S.A.M. DIJKSMA

      (1)  ĠU L 143, 30.5.2006, p. 2.


title: Deċiżjoni tal-Parlament Ewropew tal-5 ta' Mejju 2010 dwar il-kwittanza għall-implimentazzjoni tal-baġit tal-Awtorità Ewropea ta' Sorveljanza tal-GNSS għas-sena finanzjarja 2008

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/218

         DEĊIŻJONI TAL-PARLAMENT EWROPEW
   tal-5 ta' Mejju 2010
   dwar il-kwittanza għall-implimentazzjoni tal-baġit tal-Awtorità Ewropea ta' Sorveljanza tal-GNSS għas-sena finanzjarja 2008
   (2010/550/UE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Awtorità Ewropea ta' Sorveljanza tal-GNSS għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea ta' Sorveljanza tal-GNSS għas-sena finanzjarja 2008, flimkien mat-tweġibiet tal-Awtorità (1),
   wara li kkunsidra r-rakkomandazzjoni tal-Kunsill tas-16 ta' Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament tal-Kunsill (KE) Nru 1321/2004 tat- 12 ta' Lulju 2004 dwar l-istabbiliment ta' strutturi għat-tmexxija tal-programmi Ewropej ta' radjunavigazzjoni bis-satellita (3), u b'mod partikolari l-Artikolu 12 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b'mod partikulari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0073/2010),

               1.

               Jagħti l-kwittanza lid-Direttur Eżekuttiv tal-Awtorità Ewropea ta' Sorveljanza tal-GNSS għall-implimentazzjoni tal-baġit tal-Awtorità għas-sena finanzjarja 2008;

               2.

               Jippreżenta l-kummenti tiegħu fir-riżoluzzjoni t' hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur tal-Awtorità Ewropea ta' Sorveljanza tal-GNSS, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 304, 15.12.2009, p. 100.

      (2)  ĠU L 248, 16.9.2002, p. 1.

      (3)  ĠU L 246, 20.7.2004, p. 1.

      (4)  ĠU L 357, 31.12.2002, p. 72.
    ---documentbreak---

               25.9.2010

               MT

               Il-Ġurnal Uffiċjali tal-Unjoni Ewropea

               L 252/219

         RIŻOLUZZJONI TAL-PARLAMENT EWROPEW
   tal-5 ta' Mejju 2010
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea ta' Sorveljanza tal-GNSS għas-sena finanzjarja 2008
   IL-PARLAMENT EWROPEW,
   wara li kkunsidra l-kontijiet annwali definittivi tal-Awtorità Ewropea ta' Sorveljanza tal-GNSS għas-sena finanzjarja 2008,
   wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea ta' Sorveljanza tal-GNSS għas-sena finanzjarja 2008, flimkien mat-tweġibiet tal-Awtorità (1),
   wara li kkunsidra r-rakkomandazzjoni tal-Kunsill tas-16 ta Frar 2010 (5827/2010 – C7-0061/2010),
   wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,
   wara li kkunsidra r-Regolament tal-Kunsill (KE) Nru 1321/2004 tat-12 ta Lulju 2004 dwar l-istabbiliment ta' strutturi għat-tmexxija tal-programmi Ewropej ta' radjunavigazzjoni bis-satellita (3), u b'mod partikolari l-Artikolu 12 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta Novembru 2002 dwar ir-Regolament Finanzjarju ta' qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (4), u b'mod partikulari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0073/2010),

               A.

               billi l-Qorti tal-Awdituri wriet riżervi fid-dikjarazzjoni ta' assigurazzjoni tagħha dwar l-affidabilità tal-kontijiet annwali tas-sena finanzjarja 2008 u dwar il-legalità u r-regolarità t-tranżazzjonijiet li fuqhom huma bbażati,

               B.

               billi l-Qorti tal-Awdituri, fir-rapport tagħha dwar il-kontijiet annwali tal-Awtorità għall-2006, ħarġet dikjarazzjoni ta' assigurazzjoni pożittiva,

               C.

               billi l-Qorti tal-Awdituri indikat li ma setgħatx tifforma opinjoni dwar il-kontijiet tal-Awtorità Ewropea ta' Sorveljanza tal-GNSS għas-sena finanzjarja 2007 u rrimarkat li l-arkitettura kollha tal-proġett Galileo kellha tiġi riveduta fl-2007 u li l-kontijiet tal-Awtorità ġew stabbiliti f'ambjent legali fraġli,

               D.

               billi l-Awtorità saret awtonoma fuq livell finanzjarju fl-2006,

               E.

               billi, fit-23 ta April 2009, il-Parlament ta l-kwittanza lid-Direttur Eżekuttiv tal-Awtorità Ewropea ta' Sorveljanza tal-GNSS fir-rigward tal-implimentazzjoni tal-baġit tal-Awtorità għas-sena finanzjarja 2007 (5), u billi, fir-Riżoluzzjoni tiegħu li takkumpanja d-deċiżjoni ta' kwittanza, inter alia:

                           —

                           ħa nota li l-approprjazzjonijiet li effettivament kienu għad-dispożizzjoni tal-Awtorità (EUR 210 000 000) kienu nettament inqas minħabba d-dewmien li kellu l-programm Galileo,

                           —

                           iddikjara li hu mħasseb li l-Qorti tal-Awdituri sabet in-nuqqasijiet li ġejjin fl-implimentazzjoni tal-baġit: livell baxx ta' implimentazzjoni tal-approprjazzjonijiet ta' impenn u ta' ħlas għall-attivitajiet operattivi (63 % għall-impenji u 51 % għall-ħlasijiet); nuqqas ta' rabta ċara bejn il-programm ta' ħidma tal-Awtorità u l-baġit; trasferimenti la ġġustifikati u lanqas dokumentati; ordnijiet ta' rkupru li ġew kontabilizzati tard b'mod ripetut; preżentazzjoni inkonsistenti tal-implimentazzjoni tal-baġit;

                           —

                           innota l-kritika tal-Qorti tal-Awdituri, fir-rigward tal-assi tal-proġett Galileo, li l-Awtorità ma kinitx kapaċi tipprovdi biżżejjed informazzjoni fil-kontijiet tagħha, peress li ma kienet ġiet stabbilita l-ebda lista tal-assi miżmuma mill-Aġenzija Spazjali Ewropea għal tmiem l-2007;

      Ġestjoni baġitarja u finanzjarja

               1.

               Jiddispjaċih li l-Qorti tal-Awdituri wriet riżervi fid-dikjarazzjoni ta' assigurazzjoni tagħha dwar l-affidabilità tal-kontijiet annwali tas-sena finanzjarja 2008 u dwar il-legalità u r-regolarità tal-operazzjonijiet relattivi,

               2.

               Jinnota li l-Awtorità ddeċidiet li tippreżenta r-riżultati tal-attivitajiet tagħha mingħajr ma tqis il-fatt li l-Awtorità mhix se tkompli bil-ġestjoni tagħha tal-programmi Galileo u EGNOS wara li jitlesta t-trasferiment tal-attivi u l-fondi lill-Kummissjoni previst fi tmiem l-ewwel tliet xhur tal-2008;

               3.

               Jieħu nota li r-Regolament (KE) Nru 683/2008 tal-Parlament Ewropew u tal-Kunsill tad-9 ta Lulju 2008 (6) daħal fis-seħħ fil-25 ta Lulju 2008, u li minkejja r-responsabilità għall-ġestjoni tal-programmi Galileo u EGNOS ġiet trasferita lill-Kummissjoni, il-Kummissjoni ttrasferiet EUR 95 000 000 għall-kont bankarju tal-Awtorità nhar l-24 ta Diċembru 2008; jiddispjaċih li ma ġie stabbilit l-ebda baġit ta' emenda ta' forma tajba u xierqa;

               4.

               Jinnota li wara d-dħul fis-seħħ tar-Regolament (KE) Nru 683/2008, fl-2008 ġie adottat tnaqqis importanti ħafna tal-baġit tal-Awtorità (minn EUR 436 500 000 fl-2007 għal EUR 22 700 000 );

               5.

               Jinsab imħasseb li, għalkemm skont ir-Regolament (KE) Nru 683/2008, il-Kummissjoni, mill-1 ta Jannar 2009, saret responsabbli għall-ġestjoni tal-fondi u tal-implimentazzjoni tal-programmi Ewropej ta' navigazzjoni satellitari (EGNOS u Galileo), la l-attivitajiet u lanqas l-assi ma kienu għadhom ġew trasferiti lill-Kummissjoni sa tmiem l-2008, u li t-tqassim il-ġdid tar-responsabilitajiet bejn il-Kummissjoni u l-Awtorità ma kienx rifless b'mod ċar fil-kontijiet annwali rispettivi tagħhom; sar jaf mill-Qorti tal-Awdituri, b'konsegwenza ta' dan, li l-Awtorità kellha għaldaqstant tikkunsidra l-ammont ta' EUR 58 400 000 bħala dejn lejn il-Kummissjoni u mhux turih taħt il-prefinanzjamenti li rċeviet mill-Kummissjoni; jinnota, barra minn hekk, li l- EUR 55 600 000 li għandhom jitħallsu lill-Aġenzija Spazjali Ewropea ma kellhomx jidhru fil-kontijiet, peress li dan l-ammont jirrappreżenta l-kontribuzzjoniet tal-Komunitajiet għall-programmi Galileo u EGNOS u jaqa' taħt ir-responsabilità tal-Kummissjoni;

               6.

               Ħa nota, madankollu, tat-tweġiba tal-Awtorità li ġġustifikat lilha nnifisha billi affermat li l-Kummissjoni kkonfermat b'mod uffiċjali l-fatt li aċċettat it-trasferiment tal-assi b'seħħ mill-31 ta Lulju 2009 biss, peress li l-modalitajiet ta' trasferiment ma setgħux jiġu miftiehma mal-Kummissjoni qabel it-tmiem ta' Ġunju 2009;

               7.

               Jirreferi għar-rakkomandazzjonijiet tar-Rapport Speċjali Nru 7/2009 tal-Qorti tal-Awdituri indirizzati lill-Kummissjoni bħala l-amministratur il-ġdid tal-programm Galileo;

      Verifika interna

               8.

               Jirrikonoxxi li s-Servizz tal-Verifika Interna (IAS) wettaq il-verifika interna tiegħu f'Novembru 2007 u l-verifiki ta' segwitu tiegħu f'Ottubru 2008 u f'Diċembru 2009; jinnota li ż-żewġ rakkomandazzjonijiet importanti tal-IAS li għad fadal jiġu implimentati huma relatati ma' impjiegi u deskrizzjonijiet ta' impjiegi sensittivi;

               9.

               Jirreferi għall-osservazzjonijiet l-oħrajn li jakkumpanjaw id-deċiżjoni ta' kwittanza li huma ta' natura orizzontali u li jidhru fir-Riżoluzzjoni tiegħu tal-5 ta Mejju 2010 (7) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 304, 15.12.2009, p. 100.

      (2)  ĠU L 248, 16.9.2002, p. 1.

      (3)  ĠU L 246, 20.7.2004, p. 1.

      (4)  ĠU L 357, 31.12.2002, p. 72.

      (5)  ĠU L 255, 26.9.2009, p. 162.

      (6)  Regolament (KE) Nru 683/2008 tal-Parlament Ewropew u tal-Kunsill tad-9 ta Lulju 2008 dwar implimentazzjoni ulterjuri tal-programmi Ewropej ta' navigazzjoni bis-satellita (EGNOS u Galileo) (ĠU L 196, 24.7.2008, p. 1).

      (7)  Testi adottati, P7_TA(2010)0139 (Ara paġna 241 ta' dan il-Ġurnal Uffiċjali).


title: Id-Deċiżjoni tal-Kunsill tad-29 April 2004 li tikkonċerna l-konklużjoni tal-Ftehim dwar Koperazzjoni Xjentifika u Teknika bejn il-Komunità Ewropea u l-Istat ta' l-Iżrael

text:
Avviż Legali Importanti

|

32004D0576

Official Journal L 261 , 06/08/2004 P. 0047 - 0047

		Id-Deċiżjoni tal-Kunsilltad-29 April 2004li tikkonċerna l-konklużjoni tal-Ftehim dwar Koperazzjoni Xjentifika u Teknika bejn il-Komunità Ewropea u l-Istat ta' l-Iżrael(2004/576/KE)IL-KUNSILL TAL-UNJONI EWROPEAWara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 170 tiegħu, flimkien ma' l-ewwel sentenza ta' l-ewwel subparagrafu ta' l-Artikolu 300(2) tiegħu,Wara li kkonsidra l-proposta mill-Kummissjoni,Wara li kkonsidra l-opinjoni tal-Parlament Ewropew [1],Billi:(1) L-Kummissjoni nnegozjat, għan-nom tal-Komunità, il-Ftehim dwar il-Koperazzjoni Xjentifika u Teknika ma' l-Istat ta' l-Iżrael (hawnhekk iżjed ‘l quddiem imsejjaħ il-Ftehim).(2) L-Ftehim kien iffirmat għan-nom tal-Komunità fl-10 ta' Ġunju 2003 fi Brussell, b'dan illi jiġi konkluż.(3) Il-Ftehim għandu jiġi approvat,IDDEĊIEDA DAN LI ĠEJ:Artikolu 1Il-Ftehim dwar Koperazzjoni Xjentifika u Teknika bejn il-Komunità Ewropea u l-Istat ta' l-Iżrael huwa b'dan approvat għan-nom tal-Komunità.It-test tal-Ftehim diġa ġie ppublikat fil-Ġurnal Uffiċjali ta' l-Unjoni Ewropea [2].Artikolu 2Il-President tal-Kunsill għandu, waqt li jaġixxi għan-nom tal-Komunità, jagħti n-notifikazzjoni li hemm provvediment dwarha fl-Artikolu 5 tal-Ftehim.Magħmula fil-Lussemburgu, nhar id-29 ta' April 2004.Għall-KunsillIl-PresidentM. McDowell[1] Opinjoni mogħtija fil-11 ta' Marzu 2004 (għada mhux ippublikata fil-Ġurnal Uffiċjali).[2] ĠU L 154, tal-21.6.2003, p. 80.--------------------------------------------------


title: 2014/505/UE: Deċiżjoni tal-Kunsill tat- 23 ta' Lulju 2014 dwar l-iffirmar, f'isem l-Unjoni, u l-applikazzjoni provviżorja tal-Ftehim bejn l-Unjoni Ewropea u r-Renju tan-Norveġja dwar aċċess reċiproku għas-sajd fi Skagerrak għal bastimenti li jtajru l-bandiera tad-Danimarka, tan-Norveġja u tal-Isvezja

text:
               30.7.2014

               MT

               Il-Ġurnal Uffiċjali tal-Unjoni Ewropea

               L 224/1

         DEĊIŻJONI TAL-KUNSILL
   tat-23 ta' Lulju 2014
   dwar l-iffirmar, f'isem l-Unjoni, u l-applikazzjoni provviżorja tal-Ftehim bejn l-Unjoni Ewropea u r-Renju tan-Norveġja dwar aċċess reċiproku għas-sajd fi Skagerrak għal bastimenti li jtajru l-bandiera tad-Danimarka, tan-Norveġja u tal-Isvezja

      (2014/505/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, b'mod partikolari l-Artikolu 43(2), flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Il-Ftehim dwar aċċess reċiproku għas-sajd fi Skagerrak u Kattegat (“Ftehim tal-1966”) bejn id-Danimarka, in-Norveġja u l-Isvezja ġie ffirmat fid-19 ta' Diċembru 1966 u daħal fis-seħħ fis-7 ta' Awwissu 1967.

               (2)

               Il-Ftehim tal-1966 ippermetta aċċess reċiproku bejn id-Danimarka, in-Norveġja u l-Isvezja biex jistadu fiż-żona sa erba' mili nawtiċi mil-linji bażi rispettivi tagħhom fi Skagerrak u Kattegat. Dan stabbilixxa wkoll li, għall-finijiet ta' tali sajd, iż-żona inkwistjoni titqies li tikkostitwixxi ibħra miftuħa u li għalhekk il-ġurisdizzjoni tal-Istat tal-bandiera applikat fi kwistjonijiet bħal dawk tal-kontroll.

               (3)

               Permezz tal-adeżjoni tad-Danimarka u l-Isvezja mal-Unjoni fl-1973 u l-1995 rispettivament, l-Unjoni saret responsabbli mill-amministrazzjoni tal-Ftehim tal-1966 f'isem dawk iż-żewġ Stati Membri.

               (4)

               Fid-29 ta' Lulju 2009, il-Ministru tal-Affarijiet Barranin tan-Norveġja nnotifika lid-Danimarka, id-depożitarju tal-Ftehim tal-1966, li huma xtaqu jitterminaw il-Ftehim tal-1966 permezz ta' denunzja formali f'konformità ma' dak il-Ftehim u konsegwentement, il-Ftehim tal-1966 skada fis-7 ta' Awwissu 2012.

               (5)

               Il-Kunsill awtorizza lill-Kummissjoni biex tinnegozja, f'isem l-Unjoni, Ftehim ġdid mar-Renju tan-Norveġja dwar aċċess reċiproku għas-sajd fi Skagerrak u Kattegat.

               (6)

               B'riżultat ta' dawn in-negozjati, fl-24 ta' Ottubru 2013 ġie inizjalat il-Ftehim bejn l-Unjoni Ewropea u r-Renju tan-Norveġja dwar aċċess reċiproku għas-sajd fi Skagerrak għal bastimenti li jtajru l-bandiera tad-Danimarka, tan-Norveġja u tal-Isvezja (il-“Ftehim”).

               (7)

               Il-Ftehim għandu jiġi ffirmat.

               (8)

               Sabiex ikun hemm garanzija tal-kontinwazzjoni ta' aċċess għall-bastimenti tal-Unjoni għall-attivitajiet tas-sajd, il-Ftehim għandu jiġi applikat fuq bażi provviżorja sa sentejn mid-data tal-firma tiegħu, sa meta jidħol fis-seħħ,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim bejn l-Unjoni Ewropea u r-Renju tan-Norveġja dwar aċċess reċiproku għas-sajd fi Skagerrak għal bastimenti li jtajru l-bandiera tad-Danimarka, tan-Norveġja u tal-Isvezja huwa b'dan awtorizzat, suġġett għall-konklużjoni tal-imsemmi Ftehim.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat jaħtar lill-persuna jew persuni mogħtija s-setgħa li jiffirmaw il-Ftehim f'isem l-Unjoni.
   Artikolu 3
   Il-Ftehim għandu jiġi applikat fuq bażi provviżorja sa sentejn mid-data tal-iffirmar tiegħu (1), sa meta jidħol fis-seħħ.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-23 ta' Lulju 2014.

            Għall-Kunsill

            Il-President

         S. GOZI

      (1)  Id-data tal-iffirmar tal-Ftehim tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill 2009/969/PESK tal- 15 ta’ Diċembru 2009 li testendi l-miżuri restrittivi kontra ċerti uffiċjali tal-Belarus imniżżla fil-Pożizzjoni Komuni 2006/276/PESK, u li tħassar il-Pożizzjoni Komuni 2009/314/PESK

text:
               17.12.2009

               MT

               Il-Ġurnal Uffiċjali tal-Unjoni Ewropea

               L 332/76

         DEĊIŻJONI TAL-KUNSILL 2009/969/PESK
   tal-15 ta’ Diċembru 2009
   li testendi l-miżuri restrittivi kontra ċerti uffiċjali tal-Belarus imniżżla fil-Pożizzjoni Komuni 2006/276/PESK, u li tħassar il-Pożizzjoni Komuni 2009/314/PESK
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fl-10 ta’ April 2006, il-Kunsill adotta l-Pożizzjoni Komuni 2006/276/PESK dwar miżuri restrittivi kontra ċerti uffiċjali tal-Belarus (1).

               (2)

               Bil-Pożizzjoni Komuni 2009/314/PESK tas-6 ta’ April 2009 li temenda l-Pożizzjoni Komuni 2006/276/PESK (2) il-miżuri restrittivi ġew estiżi sal-15 ta’ Marzu 2010. Madankollu, ir-restrizzjonijiet ta’ vvjaġġar imposti fuq ċerti figuri ewlenin tal-Belarus, bl-eċċezzjoni ta’ dawk involuti fl-isparizzjonijiet li seħħew fl-1999 u fl-2000 u tal-President tal-Kummissjoni Elettorali Ċentrali, ġew sospiżi sal-15 ta’ Diċembru 2009.

               (3)

               Fis-17 ta’ Novembru 2009 l-Kunsill qabel li minħabba n-nuqqas ta’ progress tanġibbli fl-oqsma identifikati fil-Konklużjonijiet tal-Kunsill tat-13 ta’ Ottubru 2008, il-miżuri restrittivi previsti bil-Pożizzjoni Komuni 2006/276/PESK għandhom jiġu estiżi sa Ottubru 2010, filwaqt li s-sospensjoni tar-restrizzjonijiet ta’ vvjaġġar imposti fuq ċerti figuri ewlenin tal-Belarus, bl-eċċezzjoni ta’ dawk involuti fl-isparizzjonijiet li seħħew fl-1999 u fl-2000 u tal-President tal-Kummissjoni Elettorali Ċentrali, għandhom ukoll jiġu estiżi sa Ottubru 2010. Fit-tmiem ta’ dak il-perijodu, il-Kunsill ser jirrevedi l-miżuri restrittivi fid-dawl tas-sitwazzjoni fil-Belarus. Il-Kunsill jista’ jiddeċiedi li jerġa’ japplika jew ineħħi r-restrizzjonijiet ta’ vvjaġġar fi kwalunkwe ħin, fid-dawl ta’ azzjonijiet mill-awtoritajiet tal-Belarus fl-isfera tad-demokrazija u d-drittijiet tal-bniedem.

               (4)

               Għalhekk il-Pożizzjoni Komuni 2009/314/PESK għandha titħassar,

         ADOTTA DIN ID-DEĊIŻJONI:
   Artikolu 1
   Il-miżuri restrittivi previsti fil-Pożizzjoni Komuni 2006/276/PESK huma b’dan estiżi sal-31 ta’ Ottubru 2010.
   Artikolu 2
   1.   Il-miżuri msemmija fl-Artikolu 1(1)(b) tal-Pożizzjoni Komuni 2006/276/PESK, safejn japplikaw għas-Sur Yuri Nikolaïevitch Podobed, huma b’dan sospiżi sal-31 ta’ Ottubru 2010.
   2.   Il-miżuri msemmija fl-Artikolu 1(1)(c) tal-Pożizzjoni Komuni 2006/276/PESK, huma b’dan sospiżi sal-31 ta’ Ottubru 2010.
   Artikolu 3
   Din id-Deċiżjoni għandha tiġi riveduta mill-ġdid qabel il-31 ta’ Ottubru 2010 fid-dawl tas-sitwazzjoni fil-Belarus.
   Artikolu 4
   Il-Pożizzjoni Komuni 2009/314/PESK hija b’dan imħassra.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.
   Artikolu 6
   Din id-Deċiżjoni għandha tiġi ppublikata f’Il-Ġurnal Uffiċjali tal-Unjoni Ewropea.

      Magħmul fi Brussell, il-15 ta’ Diċembru 2009.

            Għall-Kunsill

            Il-President

         E. ERLANDSSON

      (1)  ĠU L 101, 11.4.2006, p. 5.

      (2)  ĠU L 93, 7.4.2009, p. 21.


title: Deċiżjoni tal-Kunsill tat- 30 ta' Mejju 2005 li taħtar membru supplenti Awstrijak tal-Kumitat tar-Reġjuni

text:
               16.6.2006

               MT

               Il-Ġurnal Uffiċjali ta’ l-Unjoni Ewropea

               215

         DEĊIŻJONI TAL-KUNSILL
   tat-30 ta' Mejju 2005
   li taħtar membru supplenti Awstrijak tal-Kumitat tar-Reġjuni
   (2005/473/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 263 tiegħu,
   Wara li kkunsidra l-proposta mill-Gvern Awstrijak,
   Billi:

               (1)

               Fit-22 ta’ Jannar 2002 il-Kunsill stabbilixxa d-Deċiżjoni 2002/60/KE li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2002 sa l- 25 ta' Jannar 2006 (1).

               (2)

               Wara r-riżenja tas-Sur Edmund FREIBAUER, li ġiet innotifikata lill-Kunsill fit-8 ta’ Frar 2005, post ta’ membru supplenti tal-Kumitat tar-Reġjuni sar vakanti,

         IDDEĊIEDA:
   Artikolu 1
   Hija maħtura membru tal-Kumitat tar-Reġjuni għall-bqija tal-mandat, jiġifieri sal-25 ta’ Jannar 2006, bħala membru supplenti: Is-Sinjura Johanna MIKL-LEITNER “Landesräten”, membru tal-gvern ta’ l-Istat Federali ta’ l-Awstrija t’isfel, bħala sostituzzjoni tas-Sur Edmund FREIBAUER.
   Artikolu 2
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
   Għandu jkollha effett mill-jum tal-pubblikazzjoni tagħha.

      Magħmula fi Brussel, fi 30 ta' Mejju 2005.

            Għall-Kunsill

            Il-President

         F. BODEN

      (1)  ĠU L 24, 26.1.2002, p. 38.


title: Deċiżjoni tal-Kunsill (UE) 2016/643 tal-21 ta' April 2016 li taħtar membru, propost mir-Repubblika Taljana, fil-Kumitat tar-Reġjuni

text:
               23.4.2016

               MT

               Il-Ġurnal Uffiċjali tal-Unjoni Ewropea

               L 108/35

         DEĊIŻJONI TAL-KUNSILL (UE) 2016/643
   tal-21 ta' April 2016
   li taħtar membru, propost mir-Repubblika Taljana, fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidraw il-proposta tal-Gvern Taljan,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandat sar vakanti s-siġġu ta' membru fil-Kumitat tar-Reġjuni u abbażi tas-Sur Mauro D'ATTIS (Consigliere comunale di Brindisi) ġie propost,

         ADOTTA DIN ID-DEĊIŻJONI:
   Artikolu 1
   Dan li ġej huwa b'dan maħtur membru fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Firma Mauro D'Attis, Assessore del Comune di Roccafiorita (ME) (bidla tal-mandat).

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, il-21 ta' April 2016.

            Għall-Kunsill

            Il-President

         G.A. VAN DER STEUR

      (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: Deċiżjoni tal-Kunsill tas- 27 ta’ Ġunju 2006 li tiddetermina għas-Segretarjat Ġenerali tal-Kunsill is-setgħa ta' ħatra u s-setgħa ta' konklużjoni ta' kuntratti ta' reklutaġġ

text:
               16.3.2007

               MT

               Il-Ġurnal Uffiċjali ta’ l-Unjoni Ewropea

               68

         DEĊIŻJONI TAL-KUNSILL
   tas-27 ta’ Ġunju 2006
   li tiddetermina għas-Segretarjat Ġenerali tal-Kunsill is-setgħa ta' ħatra u s-setgħa ta' konklużjoni ta' kuntratti ta' reklutaġġ
   (2006/491/KE, Euratom)
   IL-KUNSILL TA' L-UNJONI EWROPEA,
   Wara li kkunsidra r-Regolamenti tal-Persunal ta' l-uffiċjali tal-Komunitajiet Ewropej u l-Kondizzjonijiet ta' l-Impjieg ta' ħaddiema oħra tal-Komunitajiet, stabbiliti mir-Regolament (KEE, Euratom, KEFA) Nru 259/68 (1), u b'mod partikolari l-Artikolu 2 tar-Regolamenti tal-Persunal imsemmija kif ukoll l-Artikolu 6 ta' l-imsemmija Kondizzjonijiet ta' l-Impjieg,
   Billi:

               (1)

               Taħt l-ewwel sub-paragrafu ta' l-Artikolu 207(2), tat-Trattat tal-KE u l-ewwel subparagrafu ta' l-Artikolu 121(2), tat-Trattat ta' l-Euratom, is-Segretarjat Ġenerali tal-Kunsill huwa mqiegħed taħt ir-responsabbilità ta' Segretarju-Ġenerali, Rappreżentant Għoli għall-politika estera u ta' sigurtà komuni (minn hawn 'il quddiem imsejjaħ “Segretarju-Ġenerali”), assistit minn Deputat Segretarju-Ġenerali responsabbli għall-amministrazzjoni tas-Segretarjat Ġenerali.

               (2)

               Taħt l-Artikoli 28 u 41 tat-Trattat dwar l-UE, id-dispożizzjonijiet ta' l-Artikolu 207 tat-Trattat tal-KE huma applikabbli għad-dispożizzjonijiet relatati ma' l-oqsma msemmija fit-Titoli V u VI rispettivament tat-Trattat dwar l-UE.

               (3)

               Konsegwentement għad-dħul fis-seħħ tar-Regolament (KE, Euratom) Nru 723/2004 tat-22 ta' Marzu 2004 li jemenda r-Regolamenti tal-Persunal ta' l-uffiċjali tal-Komunitajiet Ewropej u l-Kondizzjonijiet ta' l-Impjieg ta' ħaddiema oħra tal-Komunitajiet Ewropej (2), li, fost affarijiet oħra, emenda l-istruttura ta' karrieri ta' l-uffiċjali u ta' ħaddiema oħra tal-Komunitajiet Ewropej, huwa kunsiljabbli li tiġi adottata Deċiżjoni ġdida li tiddetermina għas-Segretarjat Ġenerali tal-Kunsill l-awtorità bis-setgħa ta' ħatra (minn hawn 'il quddiem imsejħa “ASĦ”) u l-awtorità bis-setgħa ta' konklużjoni ta' kuntratti ta' reklutaġġ, u li tiġi mħassra d-Deċiżjoni 1999/692/KE, KEFA, Euratom tal-Kunsill ta' l-20 ta' Ottubru 1999 li tistabbilixxi l-awtorità li taħtar għas-Segretarjat Ġenerali tal-Kunsill (3),

         IDDEĊIEDA KIF ĠEJ:
   Artikolu 1
   Is-setgħat mogħtija mir-Regolamenti tal-Persunal ta' l-uffiċjali lill-ASĦ kif ukoll mill- Kondizzjonijiet ta' l-Impjieg ta' ħaddiema oħra lill-awtorità bis-setgħa ta' konklużjoni ta' kuntratti ta' reklutaġġ għandhom, fir-rigward tas-Segretarjat Ġenerali tal-Kunsill, jiġu eżerċitati:

               (a)

               mill-Kunsill, fir-rigward tas-Segretarju-Ġenerali u d-Deputat Segretarju-Ġenerali;

               (b)

               mill-Kunsill, fuq proposta tas-Segretarju-Ġenerali, għall-applikazzjoni lid-Diretturi-Ġenerali ta' l-Artikoli 1a, 30, 34, 41, 49, 50 u 51 tar-Regolamenti tal-Persunal; is-Segretarju-Ġenerali huwa awtorizzat jiddelega s-setgħa tiegħu ta' proposta lid-Deputat Segretarju-Ġenerali;

               (ċ)

               mis-Segretarju-Ġenerali fil-każijiet l-oħra; is-Segretarju-Ġenerali huwa awtorizzat jiddelega s-setgħat tiegħu lid-Deputat Segretarju-Ġenerali.
               Id-Deputat Segretarju-Ġenerali huwa awtorizzat li jiddelega lid-Direttur-Ġenerali ta' l-Amministrazzjoni parti minn jew is-setgħat kollha li s-Segretarju-Ġenerali jkun iddelegalu fir-rigward ta' l-applikazzjoni tal-Kondizzjonijiet ta' l-Impjieg ta' ħaddiema oħra kif ukoll fir-rigward ta' l-applikazzjoni tar-Regolamenti tal-Persunal ta' l-uffiċjali tal-grupp ta' funzjonijiet AST. Din id-delegazzjoni ma tistax tiġi estiża għas-setgħat li jkunu delegati lilu fir-rigward tal-ħatra u tat-terminazzjoni definittiva tal-funzjonijiet ta' l-uffiċjali u fir-rigward tar-reklutaġġ ta' ħaddiema oħra.

         Artikolu 2
   Id-Deċiżjoni 1999/692/KE, KEFA, Euratom hija b'dan imħassra.
   Artikolu 3
   Din id-Deċiżjoni għandha tibda jkollha effett fil-jum ta' l-adozzjoni tagħha.
   Artikolu 4
   Din id-Deċiżjoni għandha tiġi pubblikata fil-Ġurnal Uffiċjali ta' l-Unjoni Ewropea.

      Magħmul fil-Lussemburgu, 27 ta’ Ġunju 2006.

            Għall-Kunsill

            Il-President

         J. PRÖLL

      (1)  ĠU L 56, 4.3.1968, p. 1. Regolament kif emendat l-aħħar bir-Regolament (KE, Euratom) Nru 2104/2005 (ĠU L 337, 22.12.2005, p. 7).

      (2)  ĠU L 124, 27.4.2004, p. 1.

      (3)  ĠU L 273, 23.10.1999, p. 12.


title: Deċiżjoni tal-Kunsill (PESK) 2015/2007 tal-10 ta' Novembru 2015 li testendi l-mandat tar-Rappreżentant Speċjali tal-Unjoni Ewropea fil-Bożnija-Ħerzegovina

text:
               11.11.2015

               MT

               Il-Ġurnal Uffiċjali tal-Unjoni Ewropea

               L 294/64

         DEĊIŻJONI TAL-KUNSILL (PESK) 2015/2007
   tal-10 ta' Novembru 2015
   li testendi l-mandat tar-Rappreżentant Speċjali tal-Unjoni Ewropea fil-Bożnija-Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fid-19 ta' Jannar 2015, il-Kunsill adotta d-Deċiżjoni (PESK) 2015/77 (1) li ħatret lis-Sur Lars-Gunnar WIGEMARK bħala r-Rappreżentant Speċjali tal-Unjoni Ewropea (RSUE) fil-Bożnija-Ħerzegovina. Il-mandat tar-RSUE jiskadi fil-31 ta' Ottubru 2015.

               (2)

               Il-mandat tar-RSUE għandu jiġi estiż għal perijodu ieħor ta' 16-il xahar.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-ksib tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Il-mandat tas-Sur Lars-Gunnar WIGEMARK bħala r-Rappreżentant Speċjali tal-Unjoni Ewropea (RSUE) fil-Bożnija-Ħerzegovina huwa b'dan estiż sat-28 ta' Frar 2017. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u ta' proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   Artikolu 2
   Objettivi ta' politika
   Il-mandat tar-RSUE għandu jkun ibbażat fuq l-objettivi ta' politika li ġejjin tal-Unjoni fil-Bożnija-Ħerzegovina (BiH): progress kontinwu fil-Proċess ta' Stabbilizzazzjoni u Assoċjazzjoni, bil-għan ta' BiH stabbli, vijabbli, paċifika u multietnika kif ukoll unita, li tikkoopera paċifikament mal-ġirien tagħha u li timxi irreversibbilment fit-triq lejn sħubija fl-Unjoni. L-Unjoni ser tkompli wkoll tappoġġa l-implimentazzjoni tal-Ftehim Qafas Ġenerali għall-Paċi (GFAP) fil-BiH.
   Artikolu 3
   Mandat
   Sabiex jinkisbu l-objettivi ta' politika, il-mandat tar-RSUE għandu jkun li:

               (a)

               joffri l-konsulenza tal-Unjoni u jiffaċilita l-proċess politiku;

               (b)

               jiżgura l-konsistenza u l-koerenza tal-azzjoni tal-Unjoni;

               (c)

               jiffaċilita l-progress fir-rigward tal-prijoritajiet politiċi, ekonomiċi u Ewropej;

               (d)

               jimmonitorja u jipprovdi konsulenza lill-awtoritajiet eżekuttivi u leġislattivi fil-livelli kollha tal-gvern fil-BiH, u jżomm kollegament mal-awtoritajiet u l-partiti politiċi fil-BiH;

               (e)

               jassigura l-implimentazzjoni tal-isforzi tal-Unjoni fil-firxa kollha tal-attivitajiet fil-qasam tal-istat tad-dritt u r-riforma tas-settur tas-sigurtà, jippromwovi l-koordinazzjoni globali tal-Unjoni ta', u jagħti direzzjoni politika lokali lill-isforzi tal-Unjoni fl-indirizzar tal-ġlieda kontra l-kriminalità organizzata u l-korruzzjoni u, f'dan il-kuntest, jipprovdi lir-RGħ u lill-Kummissjoni b'evalwazzjonijiet u konsulenza kif neċessarju;

               (f)

               jipprovdi appoġġ għall-interfaċċa rinfurzata u aktar effettiva bejn is-sistema tal-ġustizzja kriminali u l-pulizija fil-BiH;

               (g)

               mingħajr preġudizzju għal-linja ta' kmand militari, joffri lill-Kmandant tal-Forza tal-UE gwida politika dwar kwistjonijiet militari b'dimensjoni politika lokali, b'mod partikolari rigward operazzjonijiet sensittivi, relazzjonijiet mal-awtoritajiet lokali u mal-mezzi tax-xandir lokali; jikkonsulta l-Kmandant tal-Forza tal-UE qabel ma jieħu azzjoni politika li jista' jkollha impatt fuq is-sitwazzjoni tas-sigurtà;

               (h)

               jikkoordina u jimplimenta l-isforzi ta' komunikazzjoni tal-Unjoni rigward kwistjonijiet tal-Unjoni lejn il-pubbliku fil-BiH;

               (i)

               jippromwovi l-proċess tal-integrazzjoni fl-UE permezz ta' diplomazija pubblika mmirata u attivitajiet ta' sensibilizzazzjoni tal-Unjoni mfasslin biex jiżguraw fehim u appoġġ usa' mill-pubbliku tal-BiH rigward materji relatati mal-UE, anke permezz tal-involviment ta' atturi tas-soċjetà ċivili lokali;

               (j)

               jikkontribwixxi għall-iżvilupp u l-konsolidazzjoni tar-rispett tad-drittijiet tal-bniedem u l-libertajiet fundamentali fil-BiH, f'konformità mal-politika tal-Unjoni dwar id-drittijiet tal-bniedem u l-Linji Gwida tal-Unjoni dwar id-Drittijiet tal-Bniedem;

               (k)

               jingaġġa mal-awtoritajiet rilevanti tal-BiH dwar il-kooperazzjoni sħiħa tagħhom mat-Tribunal Kriminali Internazzjonali għal dik li kienet il-Jugoslavja (ICTY);

               (l)

               f'konformità mal-proċess ta' integrazzjoni tal-Unjoni, jipprovdi konsulenza, jassisti, jiffaċilita u jimmonitorja d-djalogu politiku dwar il-bidliet kostituzzjonali neċessarji;

               (m)

               iżomm kuntatti u konsultazzjonijiet mill-qrib mar-Rappreżentant Għoli fil-BIĦ u organizzazzjonijiet internazzjonali rilevanti oħrajn li jaħdmu fil-pajjiż;

               (n)

               jipprovdi konsulenza lir-RGħ kif meħtieġ rigward persuni fiżiċi jew ġuridiċi li fir-rigward tagħhom jistgħu jiġu imposti miżuri restrittivi fid-dawl tas-sitwazzjoni fil-BiH;

               (o)

               mingħajr preġudizzju għal-linji ta' kmand applikabbli, jgħin biex jiġi żgurat li l-istrumenti kollha tal-Unjoni fuq il-post jiġu applikati b'mod koerenti biex jinkisbu l-objettivi ta' politika tal-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-KPS għandu jżomm kollegament privileġġjat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti relevanti tiegħu.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Novembru 2015 sat-28 ta' Frar 2017 għandu jkun ta' EUR 7 600 000.
   2.   In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni. Il-parteċipazzjoni tal-persuni fiżiċi u ġuridiċi fl-għoti ta' kuntratti ta' akkwist pubbliku mir-RSUE għandha tkun miftuħa mingħajr limiti. Barra minn hekk, ma għandha tapplika l-ebda regola ta' oriġini għall-oġġetti mixtrija mir-RSUE.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli lejn il-Kummissjoni għal kull nefqa.
   Artikolu 6
   Formazzjoni u kompożizzjoni tat-tim
   1.   Għandu jiġi assenjat persunal iddedikat biex jassisti lir-RSUE fl-implimentazzjoni tal-mandat u biex jikkontribwixxi għall-koerenza, il-viżibilità u l-effikaċja tal-azzjoni tal-Unjoni fil-BiH b'mod ġenerali. Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli għall-formazzjoni tat-tim. It-tim għandu jinkludi membri li jkollhom konoxxenza esperta dwar kwistjonijiet speċifiċi ta' politika kif rikjest mill-mandat. Ir-RSUE għandu jżomm lill-Kunsill u lill-Kummissjoni infurmati minnufih dwar il-formazzjoni tat-tim.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' tali persunal issekondat għandu jkun kopert mill-Istat Membru, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri għall-istituzzjonijiet tal-Unjoni jew is-SEAE jistgħu wkoll jiġu assenjati lir-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jkun issekondah, tal-istituzzjoni tal-Unjoni jew tas-SEAE u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, immunitajiet u garanziji oħra meħtieġa għall-eżekuzzjoni u l-funzjonament bla tfixkil tal-missjoni tar-RSUE u tal-membri tal-persunal tar-RSUE għandhom jiġu miftehmin mal-partijiet ospitanti, skont il-każ. L-Istati Membri u s-SEAE għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tat-tim tar-RSUE għandhom jirrispettaw il-prinċipji ta' sigurtà u l-istandards minimi stabbiliti mid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal stazzjonat barra l-Unjoni f'kapaċità operazzjonali taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u s-sitwazzjoni tas-sigurtà fiż-żona ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi, li jirregolaw il-ġestjoni tal-moviment mingħajr periklu tal-persunal lejn, u ġewwa, iż-żona ta' responsabbiltà, kif ukoll il-ġestjoni ta' inċidenti ta' sigurtà u inkluż pjan ta' kontinġenza u ta' evakwazzjoni;

               (b)

               jiżgura li l-persunal kollu stazzjonat barra mill-Unjoni jkun kopert b'assigurazzjoni ta' riskju għoli, kif meħtieġ mill-kondizzjonijiet fiż-żona ta' responsabbiltà;

               (c)

               jiżgura li l-membri kollha tat-tim tar-RSUE li jkunu ser jiġu stazzjonati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel, jew kif jaslu fiż-żona ta' responsabbiltà, abbażi tal-klassifikazzjonijiet tar-riskju assenjati lil dik iż-żona mis-SEAE;

               (d)

               jiżgura li jiġu implimentati r-rakkomandazzjonijiet kollha miftehmin, magħmula wara valutazzjonijiet regolari ta' sigurtà, u jipprovdi lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapporti ta' progress u tal-implimentazzjoni tal-mandat.

         Artikolu 11
   Rappurtar
   Ir-RSUE għandu regolarment jipprovdi rapporti orali u bil-miktub lir-RGħ u lill-KPS. Ir-RSUE għandu wkoll jirrapporta lill-gruppi ta' ħidma tal-Kunsill, kif neċessarju. Ir-rapporti regolari għandhom jiġu ċċirkolati permezz tan-netwerk COREU. Ir-RSUE jista' jipprovdi rapporti lill-Kunsill tal-Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   Artikolu 12
   Koordinazzjoni
   1.   Ir-RSUE għandu jikkontribwixxi għall-unità, il-konsistenza u l-effikaċja tal-azzjoni tal-Unjoni u għandu jgħin biex jiġi żgurat li l-istrumenti kollha tal-Unjoni u l-azzjonijiet kollha tal-Istati Membri jiġu ingaġġati b'mod konsistenti biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni, kif ukoll ma' dawk ta' RSUE oħrajn attivi fir-reġjun, kif meħtieġ. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni fir-reġjun u mal-Kapijiet tal-Missjonijiet tal-Istati Membri. Huma għandhom jagħmlu kull sforz sabiex jassistu lir-RSUE fl-implimentazzjoni tal-mandat. Ir-RSUE għandu wkoll iżomm kollegament ma' atturi internazzjonali u reġjonali fuq il-post, u b'mod partikolari jżomm koordinazzjoni mill-qrib mar-Rappreżentant Għoli fil-BiH.
   3.   B'appoġġ għall-operazzjonijiet tal-Unjoni ta' maniġġar tal-kriżijiet, ir-RSUE, flimkien ma' atturi tal-Unjoni oħrajn preżenti fuq il-post, għandu jtejjeb id-disseminazzjoni u l-iskambju ta' informazzjoni minn dawk l-atturi tal-Unjoni bil-ħsieb li jinkiseb livell għoli ta' għarfien u valutazzjoni komuni tas-sitwazzjoni.
   Artikolu 13
   Assistenza rigward pretensjonijiet
   Ir-RSUE u l-persunal tar-RSUE għandhom jassistu fil-provediment ta' elementi b'rispons għal kwalunkwe pretensjoni u obbligu li joħroġ mill-mandati tar-RSUE preċedenti fil-BiH, u għandhom jipprovdu assistenza amministrattiva u aċċess għall-fajls rilevanti għal dawn l-għanijiet.
   Artikolu 14
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni għar-reġjun għandhom jiġu riveduti regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta' progress qabel l-aħħar ta' Ġunju 2016 u rapport komprensiv dwar l-implementazzjoni tal-mandat sal-aħħar ta' Novembru 2016.
   Artikolu 15
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta' Novembru 2015.

      Magħmul fi Brussell, l-10 ta' Novembru 2015.

            Għall-Kunsill

            Il-President

         P. GRAMEGNA

      (1)  Deċiżjoni tal-Kunsill (PESK) 2015/77 tad-19 ta' Jannar 2015 li taħtar Rappreżentant Speċjali tal-Unjoni Ewropea fil-Bosnja-Ħerzegovina (ĠU L 13, 20.1.2015, p. 7).

      (2)  Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).